Deurbraak in bekende Upington-vrou se moordJudith Redelinghuys (Foto: Facebook) ŉ Man van Louisvaleweg- informele nedersetting is in hegtenis geneem in verband met die moord op die bekende sakevrou Judith Redelinghuys van Upington in die Noord-Kaap. Kapt. Olebogeng Tawana, woordvoerder van die polisie, het gesê beamptes van die georganiseerde misdaad-eenheid en speurders van Upington-polisie het die man Woensdag in hegtenis geneem. Die 34-jarige man sal binnekort in die Upington-landdroshof verskyn. Maroela Media het vroeër berig Redelinghuys (71) se dogter het op 30 Junie op haar liggaam in die swembad by haar huis afgekom. Haar hande was agter haar rug vasgemaak. Daar was geen tekens van gedwonge toegang tot die huis nie. Redelinghuys was van 1993 tot 2012 eienaar van die Woolworths-franchise op Upington. Van 1972 tot 1989 was sy die mede-eienaar van die Coca-Cola-botteleringsaanleg op die dorp. Sy was ook betrokke by die ontwikkeling van die woonkompleks waar sy tot en met haar dood gewoon het.